Folketing
1999-04-29

Det vil sige, at der er et sted, hvor man udefra siger, at det er fantastisk, det er unikt, det er godt. Hvad siger regeringen? Den skærer ned. Så går jeg videre til daghøjskolerne, hvor jeg vil sige, at det er da meget muligt, at antallet var for stort. Men den dér firkantede måde med at sige, at nu har vi et tal, og så går vi frem efter det, vil jeg kalde ren økonomisme, styret alene af økonomi. Og hvis virkeligheden viser sig at være anderledes, optræder man fuldstændig argumentresistent og siger: Jamen tallet skal være det. Vi ville gerne have været med til at regulere, vi ville gerne have været med til at styre, men ikke til den form for kommandoøkonomi eller Sovjetøkonomi, som man har her, hvor man siger: Her er en kvote - færdigt arbejde. I stedet skulle man gå kvalitativt ind og sige: Hvad er der brug for? Hvordan kan vi styre det?